رہبر انقلاب اور انقلاب اسلامی

تاریخ عالم میں ایسے بے شمار انقلابات کا زکر ملتاہے جس کے سیاسی ،سماجی و اقتصادی اعتبار سے سماج اور معاشرے پر گہرے اثرات مرتب ہوئے ،لیکن ایسے انقلابات کو انگلیوں پر گنا جاسکتاہے کہ جنھوں نے انسانی فکر اور شعور کو جھنجھوڑکر رکھ دیا،جنھوں نے ذہنوں کو منقلب کر دیا اور اخلاقی اعتبار سے زوال پزیر سماج کو نئی رفعت ،عغمت اور ذہنی بلندی تک پہنچایا ۔

11 فروری 1979ء کا ایرانی اسلامی انقلاب اس اعتبار سے منفرد ویکتا ہے کہ اس نے ایک ایسے سماج کو اسلامی وھدت ،ملی حمیت ،خودداری،جاں نثاری ،اصول پرستی و حق گوئی سے روشناس کرایا جس میں کفر و الحاد اپنی جڑیں جماچکاتھا ،جہاں عریانیت ،فحاشی،جنسی بے راہ روی وبد اخلاقی عام تھی ،جہاں اسلام کے ماننے والوں کو اکثریت کے باوجود نائٹ کلبوں اور کیبرے کلچر کا غلب تھا ،لائسنس یافتہ طوائفیں موجود تھیں اور جسم فروشی کا ناسور سماج کو کھوکھلا کررہا تھا ،جرائم عروج پر تھے اور شراب و منشیات کی لعنت معاشرے کو تیزی سے گھن کی طرح چاٹ رہی تھی۔استعماری طاقتوں کے نمائندے اسلامی اقدار کو پامال کرنے اور روحانی قیادت کو ختم کرنے کے لیے ہر ظلم کو روا کیے ہوئے تھے۔علمائے دین کو ساواک جیسی بدنام خفیہ پولیس اور شاہی جلادوں کے ذریعے قتل کیا جارہاتھا۔

ان حالات میں ایک مرد حق آیت اللہ روح اللہ الموسوی الخمینی نے ظلم و بربریت اور بے دینی کی تاریکیوں سے پر معاشرے میں اسلامی اقدار و اخلاق کی مشعل لے کر اسلامی انقلاب کی جس طرح رہبری کی،اس نے نہ صرف امریکا یا مغربی ممالک بلکہ پوری دنیا کو انگشت بدندان کر دیا۔ دنیا حیران تھی کہ ایک بوڑھے عالم دین نے اپنی 15 سالہ جلاوطنی کے باوجود کس طرح ایرانی قوم کے دلوں کو نورایمان سے منور کر کے ان میں اس قدر حوصلہ اور عزم بھردیا جس نے 28سالہ ظالم شہنشاہی نظام کو جڑ سے اکھاڑ پھینکا۔ایک جلاوطن قائد کس طرح سامراجی ظلم و جبر کے خلاف وامی طاقت کا سرچشمہ اور اسلامی امنگوں کامرکز بن گیا تقریباً 15سال کی جکاوطنی کے باوجود امام خمینی مقبولیت کی اتنی بلندی پر پہنچ چکے تھے کہ یک فروری 1979ء کو جب آپ ایرران واپس آئے تو استقبال کے لیے تہران کی سڑکوں پر 33کلو میٹر تک تقریبا ایک کروڑ 10لاکھ عوام کا جم غفیر موجود تھا۔ہوائی اڈے پر اترنے کے بعد امام خمینی جب کار میں بیٹھے تو فرط جوش میں عوام نے اپنے قائد کی کار کو کادنھوں پر اٹھا لیا۔

ایران کا عظیم انقلاب خود امام خمینی کے لفظوں میں ’’شمشیر پر خون کی فتح ‘‘ تھی۔ایک ایسی فتح جس نے مشرق و مغرب کی بڑی طاقتوں کو بوکھلاہٹ کا شکار کر دیا اور نتیجتاً اس انقلاب کو ناکام کرنے کے لیے باطل پروپیگنڈہ سے لے کر فوجی سازشوں تک کا سہارا لیا گیا۔ قائد انقلاب امام خمینی اور دیگر قائدین پر بے بنیاد الزمامات لگائے گئے ،کنھی اسے عرب و عجم کی جنگ بتاکر عالم اسلام میں انتشار پیدا کرنے کی کوشش کی گئی اور کبھی کیا گیا کہ انقلاب کے مخالفین کو ظلم و ستم کانشاہ بنایاجارہاہے ،پڑوسی ممالک کو خوفزدہ کیا گیا کہ اس انقلاب کے پس پشت ایران کا مقصد پڑوسی ممالک پر قبضہ کرنا ہے۔یہ الزمام بھی لگایا گیا کہ ایران اسرائیل سے فوجی مدد حاصل کررہا ہےاور ایرانی زعماء علما ء صہیونی طاقتوں کے آلۂ کار ہیں لیکن رہبر انقلاب کے ذریعہ خمس جیسے ٹیکس کی رقم کو فلسطینی مجاہدوں کی مددکرکے خرچ کیے جانے والے فتوے نے اسلامی انقلاب کو بدنام کرنے والوں کی سازشوں پر پانی پھیر دیا۔

اسلامی انقلاب کے تقریبا 42سال گزرجانے کے باوجود ایران جس طرح مستحکم ہے اور امریکا جیسی  عالمی طاقت کی دھمکیوں کی پروا نہ کرتے ہوئے ترقی کی راہ پر گامزن ہے اس کا اصل سبب یہی ہے کہ امام خمینی نے ایران میں جس انقلاب کا مژدہ سنایا وہ دراصل اسلامی ضابطۂ حیات اور عظمت کا نقیب تھا۔اس کی بنیادوں میں وہ پاکیزہ روحانی عناصر کارفرما تھے جنھوں نے نہ صرف ایران بلکہ پوری دنیا میں اسلام پسندوں کو ایک نیا حوصلہ اور جرائت عطا کی اور سب اس مرد فقیہ و جری کا کارنامہ تھا جسے دنیا امام خمینی کے نام سے جانتی ہے اور ان کی عظمت کا اعتراف کرتی ہے ۔